Poliisin esitutkintamateriaalin mukaan Jari Aarnio pyöritti luottotoimittajansa uutisoimaan Mika Salosta KRP:n epäiltyjen rekisterissä.

Mika Salo teki tutkintapyynnön kunnianloukkauksesta kuultuaan, että hänen nimensä löytyi KRP:n epäiltyjen rekisteristä. Sittemmin hän päätti vetää pyyntönsä takaisin, eikä halunnut enää sekaantua koko asiaan. JARNO JUUTI

Syyttäjä epäilee Aarnion syyllistyneen muun muassa virkasalaisuuden rikkomiseen tietoja vuotaessaan.

Suomen Kuvalehti (SK) uutisoi syksyllä 2013, että entisen F1-kuljettaja Mika Salon nimi löytyy samasta Keskusrikospoliisin (KRP) epäiltyjen rekisteristä, josta Venäjän presidentin Vladimir Putinin nimen oli jo aiemmin kerrottu löytyneen.

Paljastus oli nolo tapaus KRP:lle ja koko poliisiorganisaatiolle. KRP:n epri-rekisterin merkinnöille Salosta ja Putinista ei ollut olemassa mitään laillista perustetta, koska heitä ei epäilty mistään yksittäisistä rikoksista.

Esitutkintamateriaaliin kootusta viestinvaihdosta selviää, että Aarnion epäillään aktiivisesti välittäneen tietoa rekisterimerkinnästä sekä SK:lle että MTV:lle.

– Tee se juttu (Mika) salosta. Kova case. Ja kaikki siteeraa (sinua), Aarnio kannusti SK:n toimittajaa.

Viestinvaihdosta muodostuu kuva, että Aarnio halusi varmistaa uutiselle näyttävän läpimenon. Hän vaihtaa Mika Saloa koskevia viestejä myös MTV:n toimittajan kanssa.

Aarnio jopa laittaa toimittajat auttamaan toisiaan. Aarnio pyytää SK:n toimittajalta päivämääriä, joita MTV:n toimittaja tarvitsee päästäkseen myös jutun jäljille. Viesteissä Aarnio ei kerro SK:n toimittajalle, mihin hän tarvitsee päivämäärät. Lopulta Aarnio väittää joutuneensa poliisijohdon pommitukseen asiasta.

Sen jälkeen Aarnio ehdottaa Maikkarin toimittajalle:

– Oisko siin mitään ideaa et jos ne (SK) nykäsee pintajutun niin te vetäisitte syväluotauksen?

Apurinaan Aarnio käytti alaistaan, jolla hän haetutti Mika Saloa koskevia tietoja poliisin rekistereistä. Alaista epäillään virkavelvollisuuden ja virkasalaisuuden rikkomisesta ja Aarniota yllytyksestä niihin.

Syyttäjä epäilee, että alainen yritti naamioida hakunsa niin, ettei niiden voisi päätellä koskeneen Mika Saloa.

Joitakin viikkoja myöhemmin Aarnio vuoti esitutkinnan mukaan lisää tietoja Mika Salosta. SK uutisoi, että Mika Salo on pidätetty lentokentällä ja että häntä epäillään törkeästä veropetoksesta.

Lähdesuoja vaarassa

Esitutkintamateriaalista ei käy ilmi yksiselitteisesti, miksi Aarnio halusi vuotaa tiedot. Toimittajilta kysyttiin kuuluisteluissa muun muassa, onko Aarnio halunnut jotenkin vahingoittaa KRP:tä. Molemmat toimittajat jättivät vastaamatta kysymykseen lähdesuojaan viitaten.

– En halua jutuilla vahingoittaa ketään tai mitään. Se on tehty journalistisin perustein, toinen toimittajista sanoo kysyttäessä hänen omasta motiivistaan kirjoittaa juttu.

Apulaisvaltakunnansyyttäjä Jorma Kalske haluaa murtaa toimittajien lähdesuojan oikeudessa selvittääkseen, saivatko nämä tiedon Salon epri-merkinnästä alun perin Aarniolta vai jotakin muuta kautta.

Lähdesuoja on olennainen osa sananvapautta ja tarkoittaa, että toimittajalla on oikeus olla paljastamatta tietolähdettään.